M4 Sherman

**M4 Sherman** er en amerikansk stridsvogn fra andre verdenskrig.  Den ble brukt av Storbritannia og Det britiske samveldet, Frankrike og Sovjetunionen.

Vognen var relativt rask og smidig, pålitelig, enkel å produsere og vedlikeholde.  Sherman ble produsert i mange forskjellige varianter, noen av dem med store avvik fra utgangspunktet. M4 Sherman tjenestegjorde i Afrika, østfronten, vestfronten og Asia under andre verdenskrig.  Etter krigen ble Sherman brukt i mange lands forsvar.  Oppgraderte versjoner var i tjeneste fram til slutten av århundret.

Sherman møtte hovedsakelig Panzer IV-varianter og Panther på slagmarken.  Den eneste stridsvognen som ble produsert i sammenlignbart antall var sovjetiske T-34.

## Historie
Sherman var basert på chassiset til M3 Grant/Lee. Den største forbedringen var å flytte den sidemontere 75&nbsp;mm-kanonen over i et større og forbedret tårn, og erstatte dette med det tårnet (med en 37&nbsp;mm kanon) som satt på M3. Skrogets høyde ble dermed kraftig redusert. Høyden hadde gjort M3 til et lett mål på slagmarken.  Modifikasjonene forbedret stridsvognens kampevne sterkt. Hovedbevæpningen var nå i stand til å rotere 360°, i stedet for 30° til høyre og venstre som før. Over 49&nbsp;000 Sherman ble produsert ved 11 fabrikker i løpet av krigen.  Den første prototypen var klar i september 1941.  Sherman ble brukt i kamp første gang av den britiske 8. armé ved El Alamein 23. oktober 1942.

Spesielle versjoner ble utviklet for invasjonen i Normandie under ledelse av generalmajor Percy Hobart og kalt *Hobart's funnies*. Dette inkluderte amfibiske Duplex Drive-varianter, minerydderen Sherman Crab, bruleggere og veileggere.

Tidlige versjoner var utstyrt med en 75&nbsp;mm kanon med lav utgangshastighet, med begrenset panserbrytende effekt.  Den hadde dog en effektiv, høyeksplosiv granat.  Senere amerikanske varianter fikk en 76&nbsp;mm kanon med høyere utgangshastighet.  Disse variantene het M4A1 76(w), M4A2 76 (w), M4A3 76(w).  Den siste Sherman-varianten fra andre verdenskrig var M4A4.

Noen britiske Sherman ble modifisert ved å bytte ut kanonen med en britisk 17-punder (76,2&nbsp;mm); denne varianten ble kjent som Sherman Firefly.  Kanonen hadde allerede vist seg effektiv i 1943 i Afrika, da som panservernkanon.  Fra 1944 hadde britiske pansereskadroner en Firefly per tropp med fire Sherman.  Da Sherman senere ble erstattet av Cromwell, så ble Firefly beholdt i tjeneste fram til Comet kom.  En type pilammunisjon ble utviklet for 17-punderen, noe som gjorde den enda mer effektiv.  Britene forsøkte å tilby amerikanerne 17-punderen, men de takket nei.

Etter andre verdenskrig ble noen israelske Shermanvogner utstyrt med en fransk 75&nbsp;mm kanon (M50 Supersherman) eller en 105&nbsp;mm kanon (M51 Isherman), en kortere (L/44) versjon av den som ble brukt i AMX-30.  Mange land i Latin-Amerika brukte Sherman i lang tid etter krigen.  Det siste var Paraguay.

## Teknisk

Sherman har et mannskap på fem.  Vognføreren satt framme i skroget, og på tidlige utgaver hadde han doble .30 M1919A4 mitraljøser.  Disse ble tatt bort 6. mars 1942.

Panseret på Sherman var jevnere fordelt enn motstykkene; for eksempel hadde den tykkere panser på dekket enn Tiger. Den var dog markert dårligere beskyttet enn de mest moderne, tyske stridsvognene den møtte. Sherman startet krigen med 51&nbsp;mm panser foran på skroget.  Dette ble oppgradert til 64&nbsp;mm på noen senere varianter, og opp til 114&nbsp;mm på M4A3E2 Sherman Jumbo.

Erfaring i kamp viste at Shermans hadde lett for å brenne.  Dette ble forsøkt rettet på ved å sveise på en tomme (cirka 25&nbsp;mm) tykke plater over ammunisjonslageret.  Senere modeller flyttet ammunisjonslageret ned på gulvet av skroget, med vanntanker rundt. Disse endringene gjorde at stridsvognen endte opp mindre brennbar enn andre stridsvogner i krigen.

Etter hvert som Sherman-mannskaper støtte på tyske panservernstyrker med våpen med hulladninger ble vognene ofte oppgradert med mer panser i felten.  Dette var noen ganger så enkelt som å lage en stålramme som ble fylt med sandsekker.

Kanonen på Sherman var første en 75&nbsp;mm med lav utgangshastighet.  Denne var lite effektivt mot nyere varianter av fiendtlige stridsvogner, og ble erstattet i tjeneste, først av en 76,2&nbsp;mm med høyere utgangshastighet.  Den var en hybrid av 3-tommers kanonen på M10 Wolverine og sluttstykket på 75&nbsp;mm-kanon, kalt M1.  På slutten av krigen var 50% av Shermanvognene utstyrt med denne kanonen.  Britiske styrker laget en versjon med 17-punder kalt Firefly.  Chassiset på Sherman ble også brukt til selvdrevet artilleri med forskjellige artillerivåpen på (se varianter under).

Sherman hadde flere typer motorer i løpet av levetiden. Under andre verdenskrig startet den med en radialmotor fra Continental, og senere fikk M4A3 en Ford GAA V-8.  Denne motoren utgjorde brorparten av dem som var i tjeneste med den amerikanske hæren.  M4A4 hadde en Chrysler-motor.  Andre brukere enn den amerikanske hæren satte dieselmotor i vogna: M4A2 og M4A6 hadde dette.

## Varianter

### Amerikanske
* M4 – Continental radialmotor, sveiset skrog, 75&nbsp;mm og 105&nbsp;mm.  Brukt av USA, Storbritannia, Polen.  Noen senere utgaver hadde skrog som både var støpt og sveiset.
* M4A1 – Continental radialmotor, støpt skrog, 75 og 76&nbsp;mm kanon.  Brukt av USA, Storbritannia, Sørafrika, Frankrike (lite antall).
* M4A2 – Dieselmotor, sveiset skrog, 75 og 76&nbsp;mm kanon.  Brukt av Sovjetunionen, US Marines, Frankrike, Storbritannia, Polen.
* M4A3 – Ford GAA V-8 motor, sveiset skrog, 75, 76 og 105&nbsp;mm kanon.  Brukt av USA og Frankrike (lite antall).  Den mest brukte varianten av den amerikanske hæren.
** M4A3E2 Assault Tank – kalt «Jumbo» etter krigen.  Ekstra pansring, rette sider på tårnet, litt (7–8&nbsp;km/t) tregere.  Opprinnelig 75&nbsp;mm men ofte oppgradert til 76&nbsp;mm.  Brukt av USA og Frankrike (1).
** M4A3E8 «Easy Eight» – bedre hjuloppheng, fjæring og 23 tommer (584&nbsp;mm) brede belter. Helt nytt tårn med en 76,2&nbsp;mm kanon. 
* M4A4 – Chrysler A57 motor, sveiset og forlenget skrog, 75&nbsp;mm kanon.  Mange bygget om med britisk 17-punder kanon.  Brukt av Storbritannia, Frankrike, Kina
* M4A5 – Bygget i Canada. 
* M4A6 – Dieselmotor, støpt og sveiset skrog, forlenget på samme måte som M4A4, 75&nbsp;mm kanon.  Bare et par dusin bygget, og aldri brukt i kamp.

### Britiske
* Sherman I – M4 
** Sherman IB – M4 med 105&nbsp;mm haubitser. IBY med forbedret hjuloppheng.
** Sherman IC – M4 med 17-punder.
* Sherman II – M4A1 med 75&nbsp;mm. 
** Sherman IIA – M4A1 med 76&nbsp;mm. 
* Sherman III – M4A2 med 75&nbsp;mm. 
* Sherman IV – M4A3 med 75&nbsp;mm. 
** Sherman IVB – M4A3 med 105&nbsp;mm haubitser. 
** Sherman IVC – M4A3 med 17-punder.  Ingen bygget.
* Sherman V – M4A4 med 75&nbsp;mm. 
** Sherman VC – M4A4 med 17-punder.
* Sherman VII – M4A6 med Ordnance RD-1820 dieselmotor. 
* Sherman Tulip – Sherman med to 3-toms (cirka 76&nbsp;mm) raketter på tårnet.  Brukt av 1st Coldstream Guards ved Rhinen i 1945.

### Sovjetiske varianter
* M4C – M4A2
* M4M – rykter om en variant med 76,2&nbsp;mm kanon, men ikke dokumentert.

### Spesialutgaver
* Sherman DD *[[DD-Stridsvogn|Duplex drive]]* – amfibisk stridsvogn.
* Sherman Crab – minerydder.
* BARV Beach Armoured Rescue Vehicle – Brukt av britiske ingeniørstyrker under landgangen i Normandie.

## Eksterne lenker
* 
* Sherman Register  (engelsk)
* OnWar om amerikanske stridsvogner (engelsk)
* AFV Database (engelsk)
* Battlefront.co.za om Sherman (engelsk)
* Historien om M4 Sherman 105mm haubits (engelsk)